Udhëzim
Nr.2365, datë 26.11.2008

Mbi zbatimin e vendimit të Këshillit të Ministrave nr.277, datë 18.6.1997 “Për përfitimet nga statusi i të verbrit”, i ndryshuar
(Ndryshuar me udhëzimin nr. 2306, datë 10.12.2009, nr. 2310, datë 16.12.2010, nr. 47, datë 11.1.2018, nr. 525, datë 18.9.2020)
(i përditësuar)

Në mbështetje të nenit 102, pika 4 të Kushtetutës së Republikës së Shqipërisë dhe në zbatim të pikës 16 të vendimit të Këshillit të Ministrave nr.277, datë 18.6.1997 “Për përfitimet nga statusi i të verbrit”, i ndryshuar, Ministri i Shëndetësisë dhe Mbrojtjes Sociale

Udhëzon:

       	1. Personat që kërkojnë të komisionohen/rikomisionohen për përfitime nga ligji nr. 8089, datë 28.3.1996, “Për statusin e të verbrit”, të ndryshuar, ndjekin sistemin shëndetësor të referimit.
      	 2. Dokumentacioni që vlerësohet për përfitime nga ligji nr. 8089, datë 28.3.1996, “Për statusin e të verbrit”, të ndryshuar, përfshin fletën e drejtimit për në KMPV, të lëshuar nga komisioni mjeko-ligjor (KML), i specializuar pranë vendbanimit të individit. 
Në përbërje të KML-së duhet të ketë minimalisht dy mjekë okulistë, me përjashtim të rasteve kur ka mungesë të këtij specialiteti, në përbërje të KML-së merr pjesë një mjek okulist. 
Dokumentacioni i individit që rivlerësohet, përfshin epikrizën përcjellëse për në KMPV, të lëshuar nga mjeku okulist pranë vendbanimit të tij.
Dokumentacioni për vlerësim/rivlerësim së bashku me kopje të dokumentit të identifikimit dërgohet brenda pesë ditëve nga institucioni shëndetësor, pranë njësisë administrative ku individi ka vendbanimin.
  2.1. Administratori shoqëror, me marrjen e dokumentacionit nga institucioni shëndetësor e dërgon atë brenda 24 orëve, me procesverbal/postë  pranë Shërbimit Social Shtetëror. 
Mjeku i Shërbimit Social Shtetëror verifikon dosjet e paraqitura për vlerësim nëse janë të plotësuara me dokumentacionin përkatës dhe, më pas, i përcjell ato në KMPV. Personi që vlerësohet për herë të parë, përveç vlerësimit të dosjes paraqitet edhe personalisht para KMPV-së të nivelit të parë.
  	2.2. Rivlerësimi bëhet bazuar në dokumentacionin e dosjes së paraqitur, pa praninë fizike të individit. KMPV-ja në rastet kur nuk mund të marrë vendim vetëm bazuar në dokumentacionin e paraqitur për rivlerësim, ka të drejtë të thërrasë për t’u paraqitur fizikisht individin në komision. Paraqitja në KMPV do të bëhet në një nga mbledhjet e muajit pasardhës, por jo më vonë se 30 ditë nga data që do të realizohej vlerësimi me dosje. Njoftimi formal për paraqitje në KMPV do të bëhet përmes administratorit shoqëror të njësisë administrative, nën juridiksionin e të cilit ka vendbanimin personi.
 	2.3. Rivlerësimi i dosjes në KMPV bëhet në varësi të gjendjes shëndetësore dhe gjithmonë dy muaj para përfundimit të afatit të vendosur në vendimin e fundit.
Në rastet kur dokumentacioni nuk paraqitet në KMPV, në datën e rivlerësimit, ruhet e drejta për rishqyrtim gjatë periudhës tremujore në vazhdim.
        	3. Si kujdestar i personit të verbër mund të jetë prindi i tij, një pjesëtar tjetër i familjes ose person i zgjedhur nga i verbri, me kusht që kujdestari të ketë zotësi të plotë për të vepruar. Mjeku i familjes do të vërtetojë me raport mjekësor të përvitshëm, kujdestarinë e të verbrit, si person të aftë nga gjendja shëndetësore.
[bookmark: _GoBack]Kujdestari i të verbrit përcaktohet në deklaratën noteriale e cila përmban të dhëna lidhur me vendbanimin e kujdestarit dhe kopje të dokumentit të identifikimit të kujdestarit. Ky dokumentacion administrohet nga administratori shoqëror i njësisë administrative ku ka vendbanimin individi.
        4. Nëse personi i verbër nuk ka zotësi të plotë për të vepruar, kujdestari i të verbrit zgjidhet nga prindi ose kujdestari ligjor, në ngarkim të të cilit është i verbëri. Kur prindërit janë të divorcuar kujdestari përcaktohet nga prindi, të cilit, me vendim gjykate, i është dhënë përgjegjësia prindërore ndaj tij.
5. Pagesat e përfituara për shkak të verbërisë, të përcaktuara në vendimin nr. 277, datë 18.6.1997, të Këshillit të Ministrave dhe të gjitha përfitimet e tjera apo kompensimet që i verbri përfiton sipas përcaktimeve të legjislacionit në fuqi, merren të plota nga përfituesit. Bashkia merr masa që këto pagesa të mos tarifohen/komisionohen.
6. Pagesa e përfitimit për shkak të verbërisë, si dhe ajo e përfitimit të kujdestarisë bëhet çdo muaj. Tërheqja e pagesës mund të bëhet nga:
a) vetë i verbri; ose
b) kujdestari me dokument identiteti ose certifikatë me fotografi.
Kur i verbri dhe kujdestari i tij nuk paraqiten në muajin përkatës për të tërhequr pagesën, atëherë pagesa mund të tërhiqet nga një pjesëtar tjetër i familjes i pajisur me prokurë të posaçme për këtë veprim.
7. Nxënësit e verbër që vazhdojnë shkollat e mesme ose kurse të formimit profesional, vetëm për një shkollë, përfitojnë dyfishin e pagesës së përcaktuar në pikën 4 të vendimit të Këshillit të Ministrave nr.277, datë 18.6.1997, i ndryshuar.
8. Studentët e verbër të shkollave të larta, ose që përfshihen në arsimin e lartë në programe studimi të ciklit të parë dhe të dytë, ose të verbrit që kanë mbrojtur gradën “Doktor i shkencave”, përfitojnë trefishin e pagesës për shkak të verbërisë, të përcaktuar në pikën 4 të vendimit të Këshillit të Ministrave nr.277, datë 18.6.1997 (i ndryshuar).
9. Për përfitimin e pagesës për shkak të verbërisë, të verbrit nxënës, që vazhdojnë shkollat e mesme, të larta dhe arsimin e lartë në programe studimi të ciklit të parë dhe të dytë, kanë të drejtë të marrin pagesën e verbërisë deri në përfundimin e ciklit shkollor. Pagesa që përfiton i verbri për gradën “Doktor i shkencave”, është e përhershme.
10. Të verbrit që vazhdojnë shkollën e mesme, të lartë, arsimin e lartë në programe studimi të ciklit të parë dhe të dytë, për përfitimin e pagesës për shkak të verbërisë, duhet të paraqesin këto dokumente:
a) Vërtetim të firmosur nga titullari dhe sekretari i shkollës, i cili të përmbajë emrin e përfituesit, llojin e arsimit që ndjek, vitin shkollor, nëse është cikël normal me korrespondencë apo i përsëritur.
b) Vërtetim të formosur nga titullari dhe sekretari i shkollës për frekuentimin e shkollës nga përfituesi për çdo 3 muaj, për të verbrit që vazhdojnë shkollën me korrespondencë të paraqitet vërtetim që ka shlyer detyrimet para çdo sezoni.
c) Kopjen e noterizuar të dëftesës së shkollës të çdo viti për shkollën e mesme dhe kopjen e noterizuar të diplomës në mbarim të shkollës së lartë.
11. Të verbrit që ndjekin kurset e formimit profesional, për përfitimin e pagesës për shkak të verbërisë, duhet të paraqesin këto dokumente:
a) Vërtetim nga institucioni që organizon kursin, ku të jetë përcaktuar emri i kursantit, lloji i kursit dhe kohëzgjatja e tij;
b) Vërtetim për frekuentimin e kursit, kur ai zgjat mbi 6 muaj, vërtetimi paraqitet çdo 3 muaj;
c) Kopja e noterizuar e dëshmisë së kursit në mbarim të tij.
12. Të verbrit që kanë fituar gradën “Doktor i shkencave”, duhet të paraqesin si dokument shtesë origjinalin ose kopjen e noterizuar të dokumentit që vërteton dhënien e gradës shkencore.
13. Të gjithë personat e verbër që kanë  punuar në ndërmarrje shtetërore ose kooperativa bujqësore para janarit 1991 dhe kanë humbur vendin e punës pas janarit 1991, përfitojnë 150% të vlerës së përcaktuar në pikën 4 të vendimit të Këshillit të Ministrave nr.277, datë 18.6.1997, (i ndryshuar), pasi ta kenë vërtetuar këtë fakt me:
i) paraqitjen e librezës së punës të fotokopjuar dhe të noterizuar; ose
ii) vërtetim nga arkiva, kur të verbrit kanë punuar në kooperativa bujqësore.
Pagesa shtesë, mbi pagesën që përfitojnë të verbrit sipas pikës 4 të vendimit të Këshillit të Ministrave nr.277, datë 18.6.1997, i ndryshuar, përfitohet deri në momentin që personi:
i) risistemohet në punë;
ii) mbush moshën për përfitimin e pensionit të plotë të pleqërisë, pavarësisht nëse i përfiton nga sistemi i sigurimeve shoqërore.
14. Personi i verbër përjashtohet nga skema e përfitimit për shkak të verbërisë, i merret libreza e verbërisë për një periudhë deri në 3 vjet, si dhe u nënshtrohet sanksioneve të përcaktuara në pikën 15 të vendimit të Këshillit të Ministrave nr.277, datë 18.6.1997, i ndryshuar, në rastet kur i verbri kryen veprime të qëllimshme për të përfituar pagesën për shkak të verbërisë si:
a) Falsifikim të dokumenteve të verbërisë, dëshmive apo dëftesave;
b) Refuzim të punësimit;
c) Refuzim i kualifikimit;
d) Mosparaqitja e dëshmive pas mbarimit të dy kurseve të formimit profesional.
15. Fondet e pagesave të pensioneve të invaliditetit të atyre personave që përfitojnë nga ligji nr.8098, datë 28.3.1996 “Për statusin e të verbrit” mbulohen nga sigurimet shoqërore, ndërsa fondet e pagesave të verbërisë dhe të kujdestarisë të personave që përfitojnë nga ky ligj akordohen nga MPÇSSHB.
       16. Dokumentacioni i dosjes së përfituesit që është vlerësuar nga KMPV-ja, hidhet në arkivin elektronike brenda afateve dhe sipas rregullave të detajuara në rregulloren për organizimin dhe funksionimin e komisioneve dhe më pas dërgohet pranë njësisë administrative së bashku me njoftimin për vendimin për çdo person.
Dosja e përfituesit dërgohet zyrtarisht pranë njësisë administrative së bashku me vërtetimin për vendimin, vendimin e KMPV-së dhe librezën e verbërisë të lëshuar nga Drejtoria e Përgjithshme e Shërbimit Social Shtetëror.
Një kopje e vendimit të KMPV-së ruhet pranë Drejtorisë së Përgjithshme të Shërbimit Social Shtetëror.
17. Drejtoria e Përgjithshme e Shërbimit Social Shtetëror pajis me librezën e re të verbërisë të gjithë personat e verbër. Afati i vlefshmërisë së librezës është në përputhje me afatin e komisionimit, të përcaktuar në vendimin e KMPV-së.
18.I verbri, për pajisjen për herë të parë me librezën e verbërisë së re, paraqet tek administratori shoqëror, certifikatën personale me fotografi ose kartën e identitetit, si dhe tre fotografi të të njëjtit format me atë të certifikatës. Administratori shoqëror përcjell me shkresë zyrtare certifikatën dhe fotografinë e të verbrit në zyrat rajonale të Shërbimit Social Shtetëror, dhe kjo e fundit i përcjell ato zyrtarisht në Drejtorinë e Përgjithshme të Shërbimit Social Shtetëror. Drejtoria e Përgjithshme e Shërbimit Social Shtetëror, pas plotësimit të librezave për çdo individ, harton listën me emrat sipas librezës, për zyrat rajonale të Shërbimit Social Shtetëror.
19. Zyrat rajonale të Shërbimit Social Shtetëror shpërndajnë në mënyrë zyrtare dhe dorëzojnë me procesverbal librezat e verbërisë tek administratorët shoqërorë të çdo njësie vendore.
20. Të verbrit për rinovimin e librezës së verbërimit të re, paraqesin pranë administratorit shoqëror librezën e verbërisë së cilës i ka mbaruar afati, certifikatën personale me fotografi ose kopje të letërnjoftimit dhe tri fotografi. Administratori shoqëror i përcjell këto dokumente sipas procedurës së përcaktuar në pikën 18 të këtij udhëzimi.
21. Drejtoria e Përgjithshme e Shërbimit Social Shtetëror, deri në nxjerrjen e librezës së re të verbërisë, pajis me vërtetim përfitimi nga statusi i të verbrit, të gjithë personat e përcaktuar në pikat 16 e 17 të këtij udhëzimi.
22. Udhëzimi nr.1766/1, datë 17.9.2003 “Për zbatimin e vendimit të Këshillit të Ministrave nr.277, datë 18.6.1997 “Për përfitimet nga statusi i të verbrit”, i ndryshuar”, shfuqizohet.
Ky udhëzim hyn në fuqi pas botimit në Fletoren Zyrtare.

Ministri i Punës, Çështjeve Sociale 
dhe Shanseve të Barabarta
Anastas Duro

